Nomade – die denker by die see | Loer Toer
Nomade – die denker by die see
Côte d’Azur, Frankryk December 6, 2013 Leave a comment
Mens sien dit al van ver af. Dit lyk soos die bolyf van ‘n wolkwit reus wat met sy rug na die land sit die see en betrag. Dit is op die lae bolwerke wat die hawe, Port Vauban, omlyn. Henri III het hierdie versterkinge, wat Bastion St. Jaume genoem is, in die laat-sestiende eeu daargestel, saam met die oprig van Fort Carré, sewentig jaar voor ons Kasteel, wat verder op ‘n prominensie troon.
Denker by die see
In 2010 is daar besluit om Nomade, die beeldhouwerk van die Kataloniese kunstenaar Jaume Plensa (geb. 1955) hier te plaas, meters bokant die rustige geklap van die amper-branderlose see. (Ek vind die toeval van sy voornaam en die naam van die eeu-oue bastion interessant.)
Ek skat die Plensa werk staan 15 meter hoog en is hol, geskep met gewitte staal hoofletters, aanmekaar gesweis om die bolyf voor te stel. Dit kom nie swaar voor nie. Inteendeel, hierdie reus voel gewigloos, amper deursigtig.
Van binne af, ‘n straler
Dié werk, skryf ‘n kritikus, wat jy kan binneklim, nooi besoekers om innerlik te reis. Die oopte van die figuur, die stilte, reik na die see soos die boegbeeld van ‘n skip in die hoek van die bastion.
Nomade en die bolwerk van St Jaume
Die bastion self, die lang klipmure, is amper sonder enige ander mense. November is nie juis toeristeseisoen in Antibes nie. Ek kyk na die tobbende figuur, met ‘n oopte vir ‘n gelaat. Ek wonder oor die gewitte staal letters … Stel dit gedagtes voor? Is dit die wording van ons mymeringe oor die geskiedenisryke Middellandse see? Is dit ons ontluikende poësie? Die reus is wit teen die blou dag. Hy verklap niks.
Tagged: Bastion St. Jaume, beeldhouwerk, boegfiguur, Kataloniese kunstenaar, Middellandsee
← Nice se Franse Weerstandsmuseum